«Bestevenn»-strategien koster Rema millioner

Rema har tapt nær 90 millioner kroner i omsetning i januar. Samtidig taper de markedsandeler.

Rema samlet alle de 550 kjøpmennene sine til lanseringen av "Æ" på begynnelsen av året. Kundeprogrammet Æ ble presentert av konserndirektør for strategi og innkjøp i Rema 1000, Lars Kristian Lindberg. Ruud, Vidar / NTB scanpix

7. feb. 2017 15:37 Sist oppdatert 8. februar 2017

Siden lanseringen av «Æ» 4. januar i år, har Rema måtte forsvare seg overfor statsråder, konkurransetilsyn, leverandører og forbrukere. I deler av landet har forbrukerne boikottet dem, og det gir seg tydelige utslag på tallene for januar.

Rema har tapt nær 90 millioner kroner i omsetning i januar, viser tall Aftenposten har fått tilgang til. Beregningene bygger på bakgrunnstallene som analysebyrået Nielsen utarbeider hver måned for matvarekjedene.

Det betyr en nedgang i markedsandelen på 3,2 prosent. Kiwi øker med 1,6 prosent og Extra med 2,5 prosent.

Dyre kampanjer

Etter det Aftenposten kjenner til, er det spesielt uke 2 i januar som var nær katastrofe for Rema. Da ble det kjent at de kastet ut Hansa Borg og Mack av butikkene til fordel for Ringnes.

Særlig i områder der Hansa Borg og Mack står sterkt, var det fall i omsetningen på opp mot 40 prosent. Flere butikker merket nedgang i omsetningen på 20–30 prosent.

Bakgrunn: Aftenposten avslørte i høst at Rema kaster ut merkevarer. Her forklarer de hvorfor.

Mange lurte på hva Rema hadde på gang da Æ-en dukket opp på reklameskilt i romjulen. Målet deres var å øke omsetningen. Ruud, Vidar / NTB scanpix

Rema svarte med å gi alle kundene 10 prosent rabatt på hele butikken i to helger.

Dette kostet rundt mellom 70 og 80 millioner kroner i tapt omsetning, gitt normale dager. På den andre siden har flere handlet i butikkene, så det har bidratt positivt.

Også rabattene på de ti mest kjøpte varene og frukt og grønt-rabattene koster kjeden dyrt, men kan tas av «krigskassen», penger som sentralt er satt av til å kjempe om markedsandeler i kampen mot de andre kjedene.

Rema er også aktiv i priskrigen om frukt og grønt, det gikk kort tid fra Rema satte ned prisene før Kiwi satte ned sine enda mer.

– Jeg kan ikke kommentere hva vi bruker på de ulike kampanjene våre og hvordan det påvirker oss, sier kommunikasjonsdirektør Mette Fossum i Rema 1000.

Les også: Problemene tårner seg opp for Rema 1000

Kommunikasjonsdirektør Mette Fossum i Rema 1000. Bendiksby, Terje / NTB scanpix

Fakta Remas tøffe januar 4. januar lanserte Rema 1000 appen Æ. Det er et lojalitetsprogram som gir 10 prosent kutt på de ti varene du handler mest, i tillegg til 10 prosent på all frukt og grønt. Samtidig ble det kjent at de kaster ut kjente merkevarer av hyllene til fordel for leverandører som de kan ha et nærmere samarbeid med. Dette gikk blant annet ut over Orkla-eide Kims, der Maarud ble valgt. Men mest bråk ble det da Mack og Hansa Borg ble kastet ut av butikkene, mens Ringnes ble bestevenn. Bakgrunnen var at Rema-eier Ole Robert Reitan mener de blir forskjellsbehandlet av leverandørene. Han mener Norgesgruppen, som eier Kiwi, Meny, Spar og Joker, får langt lavere innkjøps priser enn Rema får. Lojalitetsprogrammet, bestevenn-strategien og priskrigen på frukt og grønt er derfor Remas forsøk på å endre spillereglene i dagligvarebransjen. Vis mer

Taper penger på Cola

Aftenposten har snakket med en rekke kjøpmenn rundt om i landet og til tross for sterk lojalitet overfor kjeden, uttrykker flere nå sin bekymring for situasjonen.

Rabattene koster mye, kundene er lite lojale og bråket har ført til omsetningsnedgang. I tillegg koster den manglende avtalen med Coca-Cola dem dyrt.

Etter at Ringnes ble «bestevenn» med Rema, forsvant Coca Colas produkter ut av hyllene. Det vil si, alle Coca-Colas produkter, bortsett fra den vanlige colaen og Coca-Cola Zero. Disse kan kjøpmennene fremdeles bestille og selge.

Men siden Rema ikke har noen direkte avtale med Coca-Cola, er prisene noe helt annet enn kjøpmennene er vant til.

I dag selges en halvannenliter Coca-Cola for 29,60 i Rema 1000. Tidligere betalte de 22 kroner til Coca-Cola for denne flasken. I dag må kjøpmannen ut med mellom 31 og 35 kroner. Det vil si at i stedet for en gevinst på 8 kroner, taper de nå 2–6 kroner pr. flaske de selger.

– Dette kan vi ikke kommentere, sier Coca Cola-direktør i Norge, Stein Rømmerud.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding